**Kell egy csapat!**

Nem is akármilyen, hanem egy szuper csapat! Vagyis egy olyan, amelyikben mindenki megtalálja a helyét.

Vajon neked mi lenne a feladatod egy ilyen csapatban? Ha kitöltöd ezt a tesztet, megtudhatod, hogy mivel lehetsz a segítségére!

Döntsd el, hogy mennyire igazak rád az alábbi állítások! A pontszámot írd az állítás sorszáma elé!

Ha **teljes mértékben igaz** rád: **4** pont

Ha **inkább igaz** rád: **3** pont

Ha **inkább nem** **igaz** rád: **2** pont

Ha **egyáltalán nem igaz** rád: **1** pont

|  |  |  |
| --- | --- | --- |
|  | 1. | Ha csapatban dolgozunk, nekem mindig van valami eredeti ötletem. |
|  | 2. | Másoktól is segítséget tudok kérni a csapatom számára. |
|  | 3. | Meg tudom győzni a társaimat arról, hogy mit kell tenni. |
|  | 4. | Nagyon bosszant, ha látom, hogy csak vacakol a csoport, ahelyett, hogy haladnánk. |
|  | 5. | Higgadt tudok maradni a csoportban még problémák esetén is. |
|  | 6. | Számomra fontosabb a sikernél is, hogy a csapatom tagjai szeressék egymást. |
|  | 7. | A csoport célja érdekében megszervezem a munkát, és elvégzem, amit kell. |
|  | 8. | Ha valaki megmondja, mi a feladat, én a legjobb tudásom szerint elvégzem. |
|  | 9. | Igyekszem mindig valami új dolgot kitalálni. |
|  | 10. | A feladat elején nagyon lelkes vagyok, de hamar beleunok. |
|  | 11. | Jól el tudom osztani a feladatokat, felismerem, hogy ki miben ügyes. |
|  | 12. | Nekem fontosabb, hogy haladjon a munkánk, mint az, hogy szeressenek a többiek. |
|  | 13. | Szeretem nyugodtan végiggondolni a lehetőségeket. |
|  | 14. | Mindent megteszek azért, hogy összetartó legyen a csapatunk. |
|  | 15. | Nem annyira a tervezgetésben, hanem inkább a megvalósításban vagyok ügyes. |
|  | 16. | A közös munka során mindig a tökéletesre törekszem. |
|  | 17. | Szeretem használni a képzelőerőmet. |
|  | 18. | Tudom, hogy honnan lehet megszerezni, ami a csapatomnak kell. |
|  | 19. | Könnyen tudok dönteni. |
|  | 20. | Mindenkit az alapján ítélek meg, hogy mennyit tesz a közös feladatért. |
|  | 21. | A javaslataimat mindig meg is tudom indokolni. |
|  | 22. | Időnként elég határozatlan vagyok, a többiek könnyen meggyőznek. |
|  | 23. | Zavar a szervezetlenség és a túl sok új ötlet. |
|  | 24. | Gyakran aggódom a nehézségek miatt, és hogy minden részlet rendben legyen. |
|  | 25. | Néha nehezen értik meg mások az ötleteimet. |
|  | 26. | Kíváncsi vagyok mások jó ötleteire, javaslataira. |
|  | 27. | Néha túl sokat várok el a többiektől. |
|  | 28. | Folyamatosan buzdítom a csoporttársaimat. |
|  | 29. | A csapattársaim néha hiányolják belőlem a több lelkesedést. |
|  | 30. | Jól együtt tudok dolgozni olyanokkal is, akiket mások nem annyira kedvelnek. |
|  | 31. | Nehéz körülmények között is kitartóan végzem a feladatomat. |
|  | 32. | Időben fejezek be mindent, amit elkezdtem. |

Másold be ebbe a táblázatba is a sorszámok mellé a pontszámaidat, majd add össze az oszlopok alján a pontszámokat! Amelyik oszlopban a legtöbb pontot érted el, az a legjellemzőbb rád.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | Ötlet Odett | Fürkész Fruzsi | Főnök Fecó | Lelkes Lenke | Kocka Kari | Csupaszív Lilla | Rendes Rita | Meló Miki |
|  | 1. | 2. | 3. | 4. | 5. | 6. | 7. | 8. |
|  | 9. | 10. | 11. | 12. | 13. | 14. | 15. | 16. |
|  | 17. | 18. | 19. | 20. | 21. | 22. | 23. | 24. |
|  | 25. | 26. | 27. | 28. | 29. | 30. | 31. | 32. |
| Össz-pont: |  |  |  |  |  |  |  |  |

**Tesztértékelés:**

**Ötlet Odett:** Te leginkább az új ötleteiddel tudod segíteni a csapatodat. Okos vagy, szívesen elgondolkodsz egy-egy problémán, és igyekszel minél több lehetséges megoldást kitalálni. Arra azonban figyelj, hogy vannak olyan ötleteid is, amiket nehéz követni és megvalósítani!

**Fürkész Fruzsi:** Te azzal segítesz a csapatodnak, hogy kiválóan felismered, hogy ki miben jó, honnan lehet segítséget kérni, honnan lehet beszerezni a munkához szükséges kellékeket. Mindig tudod a legfrissebb információkat. Próbálj meg azonban egy kicsit kitartóbb lenni!

**Főnök Fecó:** Te a jó vezetői képességeiddel lehetsz a csapatod hasznára. Hallgatnak rád, tudsz hatni az emberekre, jól tudsz szervezni, feladatokat kiosztani. A cél lebeg a szemed előtt, de néha túl sokat vársz a többiektől.

**Lelkes Lenke:** Te vagy a csapat élő lelkiismerete. Folyamatosan jobb, gyorsabb munkára serkented a csapatodat, nem engeded, hogy mással foglalkozzanak, lustálkodjanak. Még azt is elviseled, ha ezért megharagszanak rád. Figyelj arra, hogy ne légy goromba velük!

**Kocka Kari:** Te a higgadt, nyugodt gondolkodásoddal tudod segíteni a csapatodat. Nem ragad el a túlzott lelkesedés, képes vagy alaposan mérlegelni mindent, mielőtt döntést hozol. Néha azonban úgy tűnhet, mintha nem érdekelne eléggé a csapatod!

**Csupaszív Csilla:** Te a barátságos, mindenkit elfogadó személyiségeddel teszel sokat a csapatodért. Az a legfontosabb a számodra, hogy jól érezzétek magatokat, összhang és szeretet legyen a csoportban. Arra vigyázz, hogy ne hagyd magad mindenkitől befolyásolni!

**Rendes Rita:** Te a munka megszervezésével és elvégzésével segíted a csapatodat. Szorgalmas vagy, ügyesen megvalósítod a csapat elképzeléseit. A nehézségek nem gátolnak meg, megoldod a problémákat. Csak arra figyelj, hogy könnyebben fogadd el az új ötleteket is!

**Meló Miki:** Te a lelkiismeretes, rendszerető, alapos munkáddal viszed előbbre a csoportot. Rád mindig lehet számítani! Amit elkezdesz, azt szereted be is fejezni, lehetőleg tökéletesen. Arra figyelj, hogy néha túl sokat aggódsz apróságok miatt. Próbálj meg kicsit lazább lenni!